Ego Guido de Melligniaco, omnibus presentes litteras inspecturis, notum facio quod cum Johannes li Roiges contrairet et disturbaret donationem quam Petrus Omundus, pater ipsius, fecerat ecclesie B.M. Pontiniaci, super quodam fonte qui situs est juxta Campum-Juignet, in dextra parte, versus Lignerelles, cum suis adjacentibus, et restringeret communem viam que ducit Chableias, et vertitur Fulcherias, in tantum quod animalia fratrum Pontiniaci, per eam non possent sufficienter transire: tandem, dictus Johannes, coram me et fratribus Pontiniaci constitutus, pro remedio anime sue et antecessorum suorum in puram elemosinam quitavit et laudavit et libere concessit in perpetuum dictum fontem cum suis adjacentibus, et cum via qui ducit ad ipsum fontem. Et insuper integre quitavit et elargavit dictam communem viam dictis fratribus que ducit Chableias; ita quod inter communem viam et elargatam viam quam predictus Johannes quitavit predictis fratribus mensura est octo tesiarum, sicut mete posite fuerunt, et supradicti fratres, quotiens voluerint, poterunt fossata omnia reparare, tam ea que circa fontem sunt et ea que sunt circa vias. Hoc totum laudaverunt et concesserunt Agnes, mater dicti Johannis et Adelina, uxor ejus, et Guillermus, frater ipsius. Ego, vero, quia de feodo meo erat, et ut ratum haberetur in posterum, presentes litteras sigillo meo roboravi. Actum, anno Domini Mº CCº Xº octavo, mense maio.